ŽILINA, MARTIN. Počas Európskeho týždňa mobility budú môcť cestujúci v prímestskej autobusovej doprave na území Žilinského samosprávneho kraja využiť jednotné zľavnené cestovné.
"Žilinská župa ako jediná na Slovensku počas celého týždňa zavedie osobitné cestovné vo výške 0,35 eura na akúkoľvek precestovanú vzdialenosť pre všetkých cestujúcich. Počas trvania kampane budú dopravcovia vydávať dopravné karty zdarma, bez účtovania manipulačného poplatku, ktorý sa pohybuje od 4 do 5 eur v závislosti od dopravcu a druhu karty," povedala Gabriela Tisoňová, riaditeľka odboru dopravy Úradu ŽSK .
ŽSK chce rozsiahlou podporou nielen motivovať verejnosť na využívanie hromadnej dopravy, ale aj prilákať naspäť tých, ktorí z autobusov najmä počas koronakrízy prestúpili do osobných áut.